text: Lig fundet i udbrændt spillehal
  27 september 2019 kl. 19.13
  Politiet har i forbindelse med undersøgelserne af brandstedet fredag aften fundet et lig i Padborg. 
  Der skal efterfølgende holdes ligsyn for at afklare dødsårsagen, ligesom afdøde også skal identificeres og de pårørende underrettes.
  Syd- og Sønderjyllands Politi kan på nuværende tidspunkt ikke oplyse, hvornår dette vil ske.
  Det oplyser Syd- og Sønderjyllands Politi i en pressemeddelelse.
  Syd- og Sønderjyllands Politi er fortsat i gang med at efterforske en kraftig brand i en spillehal på Industrivej i Padborg.
  Politiet modtog anmeldelsen fredag klokken 10.15. Der var tale om en brand, der hurtigt overtændte bygningen. 
  På grund af sammenstyrtningsfare har politiet haft vanskeligt ved at undersøge brandstedet. Ifølge politiet var der tale om en eksplosionsagtig brand.
  Brandstedet er fortsat afspærret og vil fremadrettet blive bevogtet af politi bistået af Hjemmeværnet. Som følge af hændelsen vil Industrivej og Toldbodvej fortsat være afspærret natten igennem og ventes også at være afspærret langt op ad lørdagen.
  